Buxoro shahrida “Bukhara City” zamonaviy ishbilarmonlik va turar joylar markazini barpo qilishga doir tashkiliy chora-tadbirlar toʻgʻrisida
(resolution, 2022-05-19)

Buxoro shahrining meʼmoriy qiyofasini yanada yaxshilash va obodonlashtirish, uning xorijiy va mahalliy investorlar uchun jozibadorligini oshirish, shuningdek shaharning turizm salohiyatidan samarali foydalanish, zamonaviy biznes, moliyaviy va turistik infratuzilmalarning jadal rivojlanishini taʼminlash hamda servis xizmatlari turlari va sifatini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Qurilish vazirligi, Iqtisodiyot va sanoat vazirligi, Investitsiyalar va tashqi savdo vazirligi hamda Buxoro viloyati hokimligining: Buxoro shahrining Hofiz Tanish Buxoriy, Zulfiya, Qayum Murtazoyev, Ibrohim Moʻminov va Sanoatchilar koʻchalariga tutash hududlarda samarasiz foydalanilayotgan obyektlar, bino va inshootlar egallagan jami 83 gektar maydonda “Bukhara City” zamonaviy ishbilarmonlik va turar joylar markazini (keyingi oʻrinlarda “Bukhara City” majmuasi deb ataladi) barpo qilish; Buxoro viloyati hokimligi huzurida “Bukhara City” majmuasi hududida obyektlar qurilishini muvofiqlashtirish va nazorat qilish uchun davlat unitar korxonasi shaklidagi “Bukhara City” hududida obyektlarni qurish va ulardan foydalanish direksiyasini (keyingi oʻrinlarda Direksiya deb ataladi) tashkil etish toʻgʻrisidagi taklifi maʼqullansin. 2. Buxoro shahrida “Bukhara City” majmuasini barpo qilish jarayonida zarur tadbirlarni tashkillashtirish va investitsiya loyihalarini koʻrib chiqish boʻyicha viloyat kengashi (keyingi oʻrinlarda Kengash deb ataladi) tarkibi ilovaga muvofiq tasdiqlansin. 3. Quyidagilar: a) Kengashning asosiy vazifalari etib belgilansin: “Bukhara City” majmuasini barpo qilish jarayonini tartibga solish va muvofiqlashtirish ustidan nazoratni amalga oshirish; Direksiya faoliyatini muvofiqlashtirish; investitsiya loyihalarini koʻrib chiqish, tanlash va ularni “Bukhara City” majmuasi hududida amalga oshirish uchun joylashtirish boʻyicha tegishli qarorlar qabul qilish; muhandislik-kommunikatsiya va transport infratuzilmasini qurish boʻyicha loyihalarning oʻz vaqtida amalga oshirilishini taʼminlash; “Bukhara City” majmuasini barpo etish boʻyicha yuzaga keladigan masalalarni hal etishda investorlarga (tashabbuskorlarga) amaliy yordam koʻrsatish; b) Direksiya faoliyati Oʻzbekiston Respublikasi Prezidentining 2018-yil 2-avgustdagi “Respublika hududlarida “Business city” zamonaviy ishbilarmonlik markazlarini tashkil etish chora-tadbirlari toʻgʻrisida” PQ-3895-son qarorining 3-bandida belgilangan asosiy vazifalarga muvofiq tashkil etiladi. 4. “Bukhara City” majmuasining shaharsozlik hujjatlarini ishlab chiqish va uning hududida, jumladan: Buxoro tarixi muzeyi, ilmiy markaz, xalqaro konferensiya va forumlar oʻtkazish uchun “Ekspomarkaz”, kinoteatr, teatr, kutubxona, sport-sogʻlomlashtirish obyektlari hamda ijtimoiy soha obyektlarini barpo qilish ishlari Oʻzbekiston Respublikasining respublika budjeti va viloyat mahalliy budjetining qoʻshimcha manbalari hamda qonun hujjatlarida taqiqlanmagan boshqa manbalar; xususiy obyektlar, shuningdek biznes markazi, mehmonxonalar, banklar, ofislar, savdo-maishiy shoxobchalar, turar joy binolari va boshqa obyektlarni qurish ishlari investorlarning mablagʻlari, grantlar, kreditlar, homiylik xayriyalari va qonun hujjatlarida taqiqlanmagan boshqa manbalar hisobidan amalga oshiriladi. 5. Direksiya Buxoro shahri Ibrohim Moʻminov koʻchasi 2-uy manzilidagi binoda tekin foydalanish huquqi bilan joylashtirilsin. Direksiyani saqlash xarajatlari Kengash tomonidan tasdiqlangan xarajatlar smetasiga muvofiq, shartnoma asosida investorlardan tushadigan mablagʻlar, mahalliy budjet mablagʻlari hamda qonun hujjatlarida taqiqlanmagan boshqa manbalar hisobidan amalga oshiriladi. 6. Belgilab qoʻyilsinki: “Bukhara Sity” majmuasining bosh rejasini ilgʻor xorijiy tajribalar asosida har tomonlama mukammal tayyorlash uchun loyiha menejeri sifatida Buxoro viloyati hokimligi bilan oʻzaro manfaatli hamkorlik prinsiplari asosida tuziladigan kelishuvlarga muvofiq Turkiyaning “Studio Vertebra” kompaniyasi va qurilish sohasida boshqa yetakchi loyihalash tashkilotlari jalb qilinadi; “Bukhara Sity” majmuasini barpo qilish loyihasini ishlab chiqishda uning hududida Buxoro tarixi muzeyi, ilmiy markaz, xalqaro konferensiya va forumlar oʻtkazish uchun “Ekspomarkaz”, kinoteatr, teatr, kutubxona, biznes markazi, mehmonxonalar, banklar, ofislar, savdo-maishiy shoxobchalar, sport-sogʻlomlashtirish obyektlari, turar joy binolari va boshqa zamonaviy obyektlarni joylashtirishga ustuvorlik beriladi; “Bukhara City” majmuasi hududida obyektlar qurish uchun yer uchastkalarini elektron onlayn-auksion orqali realizatsiya qilish Oʻzbekiston Respublikasi Prezidentining 2018-yil 2-avgustdagi “Respublika hududlarida “Business city” zamonaviy ishbilarmonlik markazlarini tashkil etish chora-tadbirlari toʻgʻrisida”gi PQ-3895-son qarorining 2-bandida belgilangan tartibda amalga oshiriladi; Direksiyaga loyihalashtirish shartlarini, qurilish-montaj ishlarini amalga oshirish, tovarlar (ishlar, xizmatlar) xaridlarini amalga oshirish usullarini mustaqil tanlash, shuningdek, eng yaxshi takliflarni tanlash natijalari boʻyicha tanlov asosida ishlarni bajaruvchilarni, loyiha tashkilotlarini belgilash huquqi beriladi; “Bukhara Sity” majmuasi hududidagi davlat mulki obyektlarini buzib sotishdan tushadigan mablagʻlar istisno tariqasida Direksiya hisobiga oʻtkaziladi hamda keyinchalik mazkur hududdagi obyektlarni buzish boʻyicha xususiy mulk egalariga yetkazilgan zarar va kompensatsiya toʻlovlarini toʻlashga yoʻnaltiriladi; yer uchastkalarining olib qoʻyilishi, binolar va inshootlar (keyingi oʻrinlarda obyektlar deb ataladi) buzilishi sababli xususiy mulk egalariga yetkazilgan zarar Buxoro viloyati hokimligi huzuridagi Davlat va jamiyat ehtiyojlari uchun yer uchastkalarining olib quyilishi munosabati bilan jismoniy va yuridik shaxslarga yetkazilgan zararlarni qoplash boʻyicha jamgʻarma mablagʻlari hisobidan qoplanadi; investorlarga yangi obyektlarni barpo qilish uchun berilayotgan yer uchastkalari hududidagi obyektlarni buzish bilan bogʻliq zarar Direksiya mablagʻlari hisobidan qoplanadi; yer ishlarini bajarish, bino va inshootlardagi muhandislik va transport kommunikatsiyalarini qurish, umumiy foydalanishdagi hududlarni obodonlashtirish, reklama va targʻibot tadbirlarini tashkil qilish, taqdimotlar oʻtkazish, shuningdek mahalliy, xorijiy konsalting, arxitektura kompaniyalari xizmatlari uchun toʻlovlar va boshqa xarajatlar homiylik xayriyalari, kreditlar, Buxoro viloyati mahalliy budjetining qoʻshimcha manbalari, Direksiya mablagʻlari va qonun hujjatlarida taqiqlanmagan boshqa manbalar hisobidan qoplanadi. 7. Oʻzbekiston Respublikasi Qurilish vazirligi Yer resurslari, geodeziya, kartografiya va davlat kadastri qoʻmitasi hamda Buxoro viloyati hokimligi bilan birgalikda bir oy muddatda belgilangan tartibda “Bukhara Sity” majmuasini barpo qilish boʻyicha ajratiladigan yer uchastkasi chegaralarini aniq belgilasin va ushbu hududda topografik tasvirga olish ishlarini amalga oshirsin. 8. Buxoro viloyati hokimligi: Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi, Davlat soliq qoʻmitasi bilan birgalikda oʻn kun muddatda “Bukhara Sity” majmuasi hududida mulkchilik shaklidan qatʼi nazar, buziladigan va boshqa joyga koʻchiriladigan obyektlarning toʻliq xatlovdan oʻtkazilishini hamda mulk huquqini tasdiqlovchi hujjatlar asosida ularning aniq roʻyxati shakllantirilishini; “Bukhara Sity” majmuasi joylashtiriladigan hududda buzilishi va boshqa joyga koʻchirilishi kutilayotgan obyektlarning mulkdorlarini qonun hujjatlarida belgilangan tartibda rasmiy ogohlantirgan holda ularni buzish ishlariga zarur pudratchi va qurilish tashkilotlarini jalb qilish choralari koʻrilishini hamda bosqichma-bosqich “Bukhara Sity” majmuasi qurilish maydoni tayyorlanishini; “Bukhara Sity” majmuasi hududida yer uchastkasi olib qoʻyilishi rejalashtirilayotgan manfaatdor shaxslar bilan ochiq muhokama oʻtkazilishini, jismoniy va yuridik shaxslarga tegishli boʻlgan turar joy va ishlab chiqarish binolari, boshqa imoratlar va inshootlarning buzilishiga koʻchmas mulkning bozor qiymati va olib qoʻyish sababli mulkdorga yetkazilgan zararning oʻrni toʻliq qoplanishini; obyektlar buzilishi va boshqa joyga koʻchirilishi natijasida xususiy mulk egalariga yetkazilgan zarar qonunchilikda belgilangan tartibda qoplab berilishini; “Oʻzdonmahsulot” AK bilan kelishgan holda “Bukhara Sity” majmuasi hududida buzilishga tushgan “Buxorodonmahsulotlari” AJga qarashli obyektlarni koʻchirish va qurish uchun Buxoro shahar hokimligi Obodonlashtirish boshqarmasiga tegishli binolar va inshootlar (sobiq “985-sonli Buxoro ishlar boshqarmasi” AJ bino va inshootlari)ning joylashgan hududi bilan birgalikda “Buxorodonmahsulotlari” AJga ajratilishini taʼminlasin. Bunda, “Buxorodonmahsulotlari” AJning binolar va inshootlarini boshqa joyga koʻchirish muddati qisqaligini eʼtiborga olib, istisno tariqasida binolar va inshootlarni buzish, qurish hamda uskuna va jihozlarni sotib olishni tender (tanlov) oʻtkazmagan holda, toʻgʻridan-toʻgʻri shartnomalar asosida amalga oshirilishiga ruxsat berilsin. 12. Oʻzbekiston Respublikasi Uy-joy kommunal xizmat koʻrsatish vazirligi, Energetika vazirligi, “Oʻztransgaz” AJ, Avtomobil yoʻllari qoʻmitasi, Buxoro viloyati hokimligi Direksiya bilan birgalikda “Bukhara Sity” majmuasi hududini tasdiqlangan Bosh rejaga muvofiq zarur infratuzilma, shu jumladan ichimlik suvi va oqova suv, elektr energiyasi, tabiiy gaz, avtomobil yoʻllari hamda irrigatsiya tarmoqlari bilan taʼminlash choralarini koʻrsin. Bunda: ichimlik suvi taʼminoti va oqova tarmoqlarini qurish — Moliya vazirligi huzuridagi Suv taʼminoti va kanalizatsiya tizimlarini rivojlantirish jamgʻarmasi mablagʻlari; majmua hududigacha elektr energiyasi va tabiiy gaz taʼminoti tarmoqlarini qurish — tegishlicha “Hududiy elektr tarmoqlari” AJ va “Oʻztransgaz” AJ mablagʻlari; avtomobil yoʻllarini qurish — Buxoro viloyati mahalliy budjeti; majmua hududidagi ichki muhandislik-kommunikatsiya infratuzilma obyektlarini barpo etish investorlarning mablagʻlari hisobidan amalga oshiriladi. 13. Oʻzbekiston Respublikasi Investitsiyalar va tashqi savdo vazirligi, Tashqi ishlar vazirligi, Savdo-sanoat palatasi, Turizmni rivojlantirish davlat qoʻmitasi, Buxoro viloyati hokimligi tegishli vazirlik va idoralar bilan birgalikda: “Bukhara Sity” majmuasi hududida amalga oshiriladigan loyihalarga salohiyatli xorijiy va mahalliy investorlar jalb etilishini; “Bukhara City” majmuasi hududida barpo etiladigan xalqaro konferensiya va forumlar oʻtkazish uchun “Ekspomarkaz”, shuningdek sport-sogʻlomlashtirish obyektlari va boshqa ijtimoiy soha infratuzilmalarini tasdiqlangan Bosh reja va loyiha-smeta hujjatlari asosida bosqichma-bosqich 2020 — 2022-yillar Investitsiya dasturlariga kiritilishini taʼminlasin. 14. Oʻzbekiston Respublikasi Prezidentining 2018-yil 2-avgustdagi “Respublika hududlarida “Business city” zamonaviy ishbilarmonlik markazlarini tashkil etish chora-tadbirlari toʻgʻrisida”gi PQ-3895-son qarorining 8, 9, 11, 12 va 13-bandlarining amal qilishi “Bukhara Sity” majmuasi qurilishi loyihasining tegishli qatnashchilariga, shu jumladan Direksiyaga tatbiq etilsin. 15. Oʻzbekiston Respublikasi Investitsiyalar va tashqi savdo vazirligi boshqa manfaatdor idoralar bilan birgalikda bir oy muddatda qonun hujjatlariga ushbu qarordan kelib chiqadigan oʻzgartish va qoʻshimchalar toʻgʻrisida Vazirlar Mahkamasiga taklif kiritsin. 16. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari — transport vaziri A.J. Ramatov, Bosh vazirning investitsiyalar va tashqi iqtisodiy aloqalar masalalari boʻyicha oʻrinbosari E.M. Ganiyev hamda Buxoro viloyati hokimi Oʻ.I. Barnoyev zimmasiga yuklansin. Oʻ. Barnoyev — Buxoro viloyati hokimi, Kengash raisi B. Shaxriyorov — Buxoro viloyati hokimining oʻrinbosari, Kengash raisining oʻrinbosari K. Kamolov — Buxoro shahar hokimi H. Davlatov — Buxoro viloyat qurilish bosh boshqarmasi boshligʻi B. Adilov — Buxoro viloyat moliya bosh boshqarmasi boshligʻi T. Ochilov — Buxoro viloyat adliya boshqarmasi boshligʻi I. Joʻrayev — Buxoro viloyat iqtisodiyot va sanoat bosh boshqarmasi boshligʻi Sh. Ashurov — Buxoro viloyat davlat soliq boshqarmasi boshligʻi D. Salimov — Buxoro viloyat bojxona boshqarmasi boshligʻi Sh. Xakimov — Buxoro viloyat markaziy bank bosh boshqarmasi boshligʻi N. Kenjayev — Buxoro viloyat yer resurslari va davlat kadastri boshqarmasi boshligʻi Oʻ. Hamroyev — Davlat aktivlarini boshqarish agentligi Buxoro viloyat boshqarmasi boshligʻi B. Toshev — “Qurilishloyiha” MChJ direktori lavozimiga koʻra — “Bukhara City” majmuasi hududida obyektlarni qurish va ulardan foydalanish direksiyasi direktori M. Gʻaybullayev — Buxoro viloyati hokimligi apparati kotibiyat mudiri — kengash kotibi.